CELEX: 62019TN0562
Language: sk
Date: 2019-08-14 00:00:00
Title: Vec T-562/19: Žaloba podaná 14. augusta 2019 – Klein/Komisia

7.10.2019   
            
            
               SK
            
            
               Úradný vestník Európskej únie
            
            
               C 337/18
            
         
      Žaloba podaná 14. augusta 2019 – Klein/Komisia
      (Vec T-562/19)
      (2019/C 337/18)
      Jazyk konania: nemčina
      
         Účastníci konania
      
      
         Žalobca: Christoph Klein (Großgmain, Rakúsko) (v zastúpení: H.-J. Ahlt, Rechtsanwalt)
      
         Žalovaná: Európska komisia
      
         Návrhy
      
      Žalobca navrhuje, aby Všeobecný súd:
      
                  —
               
               
                  určil, že Európska komisia sa dopustila porušenia zmluvy tým, že v konaní o ochrannej doložke týkajúcej sa zdravotníckej pomôcky „Inhaler Broncho-Air“ s označením CE začatého Nemeckom 7. januára 1998 opomenula konať a neprijala rozhodnutie podľa článku 8 ods. 2 smernice 93/42/EHS (1),
               
            
                  —
               
               
                  uložil žalovanej povinnosť nahradiť trovy konania.
               
            
         Dôvody a hlavné tvrdenia
      
      Na podporu svojej žaloby, žalobca uvádza sedem žalobných dôvodov.
      
                  1.
               
               
                  Prvý žalobný dôvod je založený na skutočnosti, že Európska komisia sa dopustila porušenia článku 8 ods. 2 smernice 93/42/EHS tým, že od začatia konania o ochrannej doložke týkajúcej sa zdravotníckej pomôcky „Inhaler Broncho-Air“ s označením CE, ktoré bolo začaté 7. januára 1998, neprijala rozhodnutie a nemala pritom voľnú úvahu.
               
            
                  2.
               
               
                  Druhý žalobný dôvod je založený na skutočnosti, že Európska komisia z dôvodu nečinnosti porušuje článok 34 ZFEÚ a právo na voľný pohyb tovaru pre zdravotnícku pomôcku „Inhaler Broncho-Air“.
               
            
                  3.
               
               
                  Tretí žalobný dôvod je založený na skutočnosti, že Európska komisia z dôvodu nečinnosti porušuje článok 47 Charty základných práv Európskej únie (ďalej len „Charta“), takže sa žalobcovi odopiera prístup k preskúmaniu rozhodnutia a výkon práv na obranu pred súdom resp. Súdnym dvorom.
               
            
                  4.
               
               
                  Štvrtý žalobný dôvod je založený na skutočnosti, že Európska komisia sa dopustila porušenia článku 41 Charty, pretože doteraz nedošlo k vypočutiu osôb dotknutých vnútroštátnym rozhodnutím o zákaze a v primeranej lehote nebolo prijaté rozhodnutie napriek povinnosti vyplývajúcej z práva Únie podľa článku 8 ods. 2 smernice 93/42/EHS.
               
            
                  5.
               
               
                  Piaty žalobný dôvod je založený na skutočnosti, že Európska komisia z dôvodu nečinnosti porušila právo žalobcu na majetok podľa článku 17 Charty, pretože žalobca na základe toho nemôže svoj výrobok „Inhaler Broncho-Air“ uviesť na voľný trh.
               
            
                  6.
               
               
                  Šiesty žalobný dôvod je založený na skutočnosti, že Európska komisia naďalej porušuje článok 20 Charty, zásadu rovnosti pred zákonom, pretože v porovnateľných situáciách prijala rozhodnutie. Vedie to aj k porušeniu zásady zákazu diskriminácie podľa článku 21 Charty.
               
            
                  7.
               
               
                  Siedmy žalobný dôvod je založený na skutočnosti, že na základe nečinnosti Európskej komisii žalobca už vyše 20 rokov nemôže vykonávať právo na slobodný výkon povolania ako vynálezca „Inhaler Broncho-Air“, čím Európska komisia porušuje článok 15 Charty.
               
            
         (1)  Smernica Rady č. 93/42/EHS zo 14. júna 1993 o zdravotníckych pomôckach (Ú. v. ES L 169, 1993, s. 1; Mim. vyd. 13/012, s. 82).